USPOREDNI ESEJ: „NOĆ“

I „KRADLJIVICA KNJIGA“

Drugi svjetski rat. Zlo se ponovno pojavilo i otelo kontroli. Pojavljivalo se i prije u različitim razdobljima i u različitim oblicima, ali nikada kao tada, nikada u tolikoj mjeri. U Drugom svjetskom ratu zlo se nije skrivalo,baš suprotno pred očima cijelog svijeta svakodnevno je oduzimalo tisuće nevinih života. O tome jasno svjedoče „Noć“ koju je napisao Elie Wiesel, preživjeli logoraš iz njemačkih koncentracijskih logora te „Kradljivica knjiga“ koju je napisao Markus Zusak, sin njemačkog para koji je preživio taj pakao.

Ista tema, različite perspektive. Na jednoj strani imamo Wiesela koji je kao dječak sve to preživio, na vlastitoj koži osjetio moć zla i sam se uvjerio u to da ljudska zloba ne poznaje granice. Odveden je u logor zajedno s obitelji. Odmah na početku njega i oca odvojili su od ženskog dijela obitelji, tada ih je posljednji put vidio. Nadalje opisuje svoju i očevu borbu protiv bešćutnih Nijemaca i njihova terora. Ušao je u taj logor kao dobar i pobožan dječak, a izašao potpuno sam, bez igdje ikoga, s pitanjem postoji li Bog uistinu. Kako je Bog, u kojeg je toliko vjerovao, mogao dopustiti takve monstruozne zločine. Wiesel u svom djelu govori o svim strahotama koje su zadesile sve Židove koji su se našli unutar rešetaka koncentracijskih logora. Svjedočio je ubijanju tek rođenih beba, žena. Vidio je stvari koje zasigurno nikad neće zaboraviti jer je nevjerojatno kakve je sve gadosti ljudski um sposoban smisliti, a ljudska ruka spremna izvršiti. Njemci u tadašnje vrijeme kao da nisu znali za postojanje i značenje riječi ljudskost. Odnosili su se prema Židovima gore nego prema životinjama, a to nitko nije zaslužio. Osim s pitanjem postoji li Bog uistinu, Wiesel se bori i s nepodnošljivim osjećajem krivnje jer je jedini iz obitelji preživio. Živi s osjećajem krivnje da je odgovoran za smrt vlastita oca, sve su preživjeli zajedno i na kraju se nije oglasio kad ga je ovaj bespomoćo dozivao. Logor je od njega napravio drugog čovjeka, čovjeka kojim se ne ponosi, kojeg mrzi. Napravio je od njega hladnokrvnu osobu koja više ne osjeća bol, koja je prestala doživljavati bol ljudi oko sebe. Priznaje da mu je dugo trebalo da pronađe riječi kojima bi mogao dočarati bar dio te strave i užasa koji su ti ljudi tamo doživljavali. Ni sad nije siguran je li to dobro učinio jer je najteže svjedočiti u ime onih koji su tamo stradali kao nevine žrtve. Napisao je to zbog njih, zbog svoje obitelji, zbog svijeta - da ne zaboravi i da shvati što su Nijemci radili, da svijet shvati što su sve Židovi proživljavali dok se ostatak svijeta pravio da to ne vidi. S druge strane imamo priču iz perspektive Smrti i djevojčice Liesel koja je bila Nijemica, a zadesila ju je gotovo ista sudbina kao i židovskog dječaka Wiesela. Većina misli kako je biti Nijemac za vrijeme Holokausta značilo da ste sigurni i da vam nitko ništa ne može, ali nije tako. Ova knjiga govori baš o tome. Nisu se svi Nijemci slagali s Hitlerovom vizijom, nisu svi bili pošteđeni patnje i boli. Zusak želi ukazati na to da Holokaust nije pogodio samo Židove, već i sve one koji su živjeli na tim prostorima i bili su protivnici takve politike, bez obzira na to jesu li ili nisu bili Nijemci. Kradljivica knjiga govori da nisu svi Nijemci zli, postojali su oni koji su potajno pomagali Židovima, sakrivali ih i hranili. Djevojčica Liesel je pomagala ljudima oko sebe na svoj način - sakupljala je knjige i kad je bilo najteže čitala im ih je, posuđivala i na te im načine pokušavala umanjiti bol. Spas je pronalazila u knjigama. Ona je pravi, ali ne i jedini primjer toga da nisu svi Nijemci bili okrutni. To je ono što ovu knjigu čini posebnom i zbog čega se ističe od ostalih slične tematike, pričana je iz više perspektiva, neobičnih perspektiva među kojima je, uz perspektivu male djevojčice, i perspektiva Smrti.

Obje knjige su odlične, svaka na svoj način dočarava horor priču koju su ljudi doživjeli, a za koje je teško povjerovati da su se uistinu dogodile. Nezamislivo mi je da netko bez imalo grižnje savjesti baci dijete u peć, nezamislivo mi je da netko uopće i dobije takvu ideju. Za mene to nisu ljudi, to su monstrumi. Wieselovo svjedočenje govori o muci koju su ti ljudi proživjeli, a koju je on odlično dočarao. Čovjek se jednostano naježi dok čita o tim strahotam. S druge strane Kradljivica knjiga osvojila me je od prve do zadnje stranice. Odlična je ideja staviti Smrt kao pripovjedača jer ona ipak sve vidi, kroz njene smo oči i mi dobili širu sliku svega što se uistinu događalo. Čovjek se zamisli kako je to sve izgledalo kad je čak i Smrt u svemu tome tražila nešto lijepo i pozitivno, nešto drugačije. Svaka je knjiga posebna na svoj način, imaju odličnu tematiku, poučne su, ali i šokantne. Preporučila bih ih svima jer kad jednom to pročitate, vjerujte mi, promijenit ćete mišljenje o cijelom Holokaustu i ratu općenito. Ove priče nikog neće ostaviti ravnodušnim. Ovakvo što se ne smije zaboraviti, a još manje ponoviti. Svaka čast Zusaku, a pogotovo Wieselu jer vjerujem da nije lako to sve doživjeti, a zatim još jednom proživljavati prisjećajući se svega samo kako bi se svijetu predočio ovaj događaj koji ne smije otići u zaborav.

Andreja Spitek, 3.a